
Općinski načelnik  Općine Viljevo, temeljem članka 48. st. 1. toč. 4. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17 i 98/19 i 144/20), i članka 51. Statuta Općine  Viljevo („Sl. glasnik Općine Viljevo“ broj 3/25) donosi sljedeći 
 
PRAVILNIK 
O UPRAVLJANJU I KORIŠTENJU 
DRUŠTVENIH DOMOVA U VLASNIŠTVU OPĆINE  VILJEVO
 
Članak 1. 
 
Ovim Pravilnikom utvrđuje se način upravljanja društvenim domovima u vlasništvu Općine Viljevo, odnosno utvrđuju se pravila i uvjeti davanja društvenih domova na korištenje te njihovo održavanje i financiranje. 
 
Članak 2. 
 
Ovaj Pravilnik dužni su poštivati svi korisnici društvenih domova u vlasništvu Općine Viljevo . 
Izrazi koji se koriste u ovome Pravilniku, a koji imaju rodno značenje odnose se jednako na muški i ženski rod. 
Članak 3. 
 
Društveni domovi na području Općine Viljevo  vlasništvo su Općine Viljevo, a ono što je utvrđeno ovim Pravilnikom za održavanje i pažljivo korištenje društvenih domova te naknadu štete, odnosi se na sve prostorije društvenih domova, te njihovu infrastrukturu, opremu, inventar i pripadajuće zemljište. 
Odredba članka 11. st. 1 toč. 3. ovog Pravilnika, kojom se regulira davanje na korištenje društvenih domova za političke aktivnosti, odgovarajuće se primjenjuje i na prostor vijećnica 1 
 u zgradi sjedištu upravnih tijela Općine Viljevo, Braće Radića 106, Viljevo .
 
Članak 4. 
 
Društvenim domovima upravlja općinski načelnik, sukladno članku 48. st. 1. toč. 4. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17 i 98/19 i 144/20), i članku 51.Statuta Općine  Viljevo („Sl. glasnik Općine Viljevo“ br. 3/25).
U upravljanju društvenim domovima općinskom načelniku stručno-administrativnu pomoć pruža Jedinstveni  upravni  odjel  Općine Viljevo i komunalno gospodarstvo Čuvarkuća d.o.o. svako u okviru svoje nadležnosti, a neposrednu brigu o korištenju društvenih domova vrši ovlašteni službenik  Jedinstvenog upravnog odijela  Općine Viljevo i ovlašteni radnik komunalno gospodarstva  Čuvarkuća d.o.o.
 
Članak 5. 
 
Društveni domovi, u opsegu potrebnom za normalno i redovito funkcioniranje, daju se na korištenje udrugama s područja naselja u kojem su izgrađeni. 
Ovlašteni službenik i ovlašteni radnik, redovito, najmanje jednom mjesečno, izvještavaju općinskog načelnika u vezi korištenja društvenih domova te su odgovorni za pravovremenu prijavu svih nužnih popravaka, promjena u kvaliteti i kvantiteti stvari, neovlaštenih korištenja (smetanja posjeda) i drugih relevantnih okolnosti, odmah po njihovu saznanju. 
 
Članak 6. 
 
Prostori društvenih domova mogu se dati na korištenje bez naknade ili uz naknadu utvrđenu ovim Pravilnikom. 
 
Članak 7. 
 
Društveni domovi daju se na korištenje na neodređeno vrijeme, bez naknade, udrugama na čijem području se društveni domovi nalaze.      
Udruge mogu društvene domove koristiti, bez naknade, za održavanje raznih društvenih aktivnosti, kao što su:  književne, kazališne, glazbene i druge kulturno-umjetničke priredbe i manifestacija, kao i u svrhu održavanja edukativnih i humanitarnih aktivnosti (radionice, predavanja, tribine, savjetovanja ), pod uvjetom da se time ne ometa druge korisnike, kao i korisnike koji s Općinom Viljevo  imaju zaključen ugovor o zakupu ili privremenom/povremenom korištenju i korisnike koji su pravo korištenja ostvarili na temelju  članka 9. ovoga Pravilnika.  

Udruge s područja Općine Viljevo mogu podnijeti godišnji zahtjev za korištenje prostora društvenih domova bez naknade, a u svrhu održavanja redovnih aktivnosti i manifestacija kroz godinu sukladno članka 9. st. 1. toč. 7. 
Udruge se dužne događaje naveden  u stavku 2. ovoga članka najavit  pismenim putem  najmanje tri dana ranije ovlaštenom  službeniku ili ovlaštenom radniku.
 
  
Članak 8.
 
Ostali korisnici (fizičke i pravne osobe) mogu dobiti:  
· na povremeno korištenje određene prostore društvenih domova, sa ili bez naknade,  
· na privremeno korištenje određene prostore društvenih domova, sa ili bez naknade, 
· zakup određenih prostora društvenih domova radi obavljanja poslovnih djelatnosti, uz zakupninu. Pod povremenim korištenjem smatra se korištenje prostora društvenih domova u određeni dan ili određene dane u tjednu ili mjesecu, ili u točno određene sate određenog/ih dana u mjesecu, odnosno u unaprijed određene vremenske termine koji se ponavljaju i koji su rezervirani za određenog korisnika. 
Pod privremenim korištenjem smatra se korištenje prostora društvenih domova u trajanju do 7 (sedam) dana neprekidno, ako se prostor koristi u svrhu skladištenja i čuvanja robe, organiziranja priredbi, predavanja, savjetovanja, rekreacije, različitih sportskih događanja i drugih aktivnosti od lokalnog značaja, dok se korištenje u trajanju dužem od toga smatra zakupom poslovnog prostora. 
Na zakup poslovnog prostora (npr. zakup za smještaj telefonskih centrala, trgovina, ugostiteljskih sadržaja i sl.) ne primjenjuje se ovaj Pravilnik, već se primjenjuju zakonski propis koji reguliraju pitanja zakupa poslovnih prostora i opći akt Općine Viljevo koji uređuje zakup poslovnih prostora u vlasništvu Općine Viljevo. 
Povremeno i privremeno korištenje mogu se dati u svrhu zadovoljavanja kulturnih, socijalnih, obrazovnih i drugih potreba stanovnika Općine Viljevo, te radi organiziranja raznih događanja, sukladno uvjetima i na način propisan ovim Pravilnikom. 
 
 
Članak 9. 
 
Društveni domovi ili pojedini prostori društvenih domova mogu se dati na korištenje bez naknade za: 
1. održavanje društvenih aktivnosti namijenjenih lokalnoj zajednici, sukladno članku 7.    
     Pravilnika, 
2.  održavanje društvenih aktivnosti koje organizira Općina Viljevo  ili koje su pod         pokroviteljstvom Općine Viljevo, 
3. potrebe svih vrsta i razina izbora, 
4. rad dobrovoljnih vatrogasnih društava, 
5. rad Općinskog  vijeća i njegovih radnih tijela, 
6. rad civilne zaštite, 
7. rad udruga s područja Općine Viljevo, koje provode aktivnosti od općeg dobra za Općinu Viljevo, 
8. provođenje aktivnosti vezanih uz rad općinskog načelnika, , rad Jedinstvenog upravnog        odijela Općine Viljevo  te pravnih osoba kojima je osnivač ili suosnivač Općina, 
9. za druge potrebe temeljem posebne odluke općinskog načelnika . 
 
U slučajevima iz stavka 1. toč. 9. ovoga članka, općinski načelnik  može odlučiti da je korisnik dužan sudjelovati u pokriću režijskih troškova (stvarnih ili paušalnih). 
 
 
Članak 10. 
 
U slučajevima iz članka 9. stavka 1. točke 1.-8. ovoga Pravilnika ne donosi se posebna pisana odluka općinskog načelnika  o korištenju društvenog doma bez naknade, već korisnici koriste prostor po prethodnoj najavi i dogovoru s ovlaštenim službenikom, odnosno radnikom.   
Odluka o korištenju društvenih domova bez naknade, odnosno uz sudjelovanje pokrića režijskih troškova iz članka 9. st. 1. toč. 9. sadrži podatke o korisnicima, prostorijama koje se koriste, namjeni te razdoblju korištenja. 
Jedinstveni upravni odjel Općine Viljevo  vodi evidenciju o odlukama izdanim temeljem članka 9. st. 1. toč. 9. ovoga Pravilnika. 
 
Članak 11. 
 
Prostorije društvenih domova mogu se dati na korištenje fizičkim i pravnim osobama radi organiziranja raznih događanja, uz naknadu, kako slijedi: 

	Redni broj :
	Vrta usluge :
	Za fizičke i pravne osobe s područja sjedišta doma

	Ostali: 

	1.
	svadbene svečanost
	200.00  euro 
	400,00 euro 

	2.
	rođendani, krštenja, prve pričesti, krizme, obljetnice , karmine i sl.
	150,00  euro 
	300,00 euro

	3.
	političke aktivnosti
	150,00 euro 
	300,00 euro 

	4.
	predavanja, prezentacije, priredbe i sl., koje se naplaćuju
	50,00 euro 
	100,00 euro 

	5.
	kazališne i glazbene priredbe i sl., koje se naplaćuju
	50,00 euro 
	100,00 euro 

	6.
	proslava vjerskih i drugih blagdana (doček N. godine i sl.)
	200,00 euro 
	400,00 euro 





Prednost kod privremenog i povremenog korištenja društvenih domova imaju fizičke i pravne osobe s područja naselja u kojem je društveni dom izgrađen. 
 
Članak 12. 

Zahtjev za korištenje društvenih domova za događanja iz članka 9. i članka 11. ovog 
Pravilnika u pisanom obliku podnosi organizator, fizička osoba, odnosno ovlaštena osoba za zastupanje, ako je organizator pravna osoba. 
Zahtjevi se podnose ovlaštenom službeniku, odnosno ovlaštenom radniku. 

Članak 13.
 
Ovlašteni službenik  i ovlašteni radnik dužni su informirati zainteresirane osobe o načinu korištenja društvenih domova, pravima i obvezama iz ovoga Pravilnika te slobodnim terminima. 
Podaci o načinu kontaktiranja ovlaštenog službenika i ovlaštenog radnika objavljuju se na službenoj mrežnoj stranici Općine Viljevo i oglasnoj ploči svakog društvenog doma. 
 
Članak 14. 
 
Na temelju podnesenog i odobrenog zahtjeva, općinski načelnik u ime Općine i korisnik zaključuju ugovor o korištenju prostora  društvenih domova za događanja iz članka 9 st. 1. toč. 9. i članka 11. ovog Pravilnika,  u kojemu će se naznačiti opseg i vrijeme korištenja te utvrditi međusobna prava i obveze sukladno ovome Pravilniku. 
 
Članak 15. 
 
Ugovor o korištenju društvenog doma mora sadržavati: 
· podatke o ugovornim stranama 
· adresu i prostorije društvenog doma koje se daju na korištenje 
· namjenu za koju se društveni dom koristi 
· datum i vrijeme korištenja društvenog doma 
· iznos naknade za korištenje društvenog doma i način plaćanja 
· prava i obveze korisnika u svezi korištenja prostora  
· odredbu da je korisnik upoznat s osnovnim mjerama zaštite od požara, načinom korištenja vatrogasnih aparata te evakuacijskim putevima društvenog doma  
· odredbe o prestanku ugovora 
· datum zaključivanja ugovora i potpis ugovornih strana. 
 
  
Članak 16. 
 
Naknada za korištenje prostorija društvenih domova iz članka 9. stavka 2. i članka 11. ovog Pravilnika prihod je proračuna Opčine Viljevo i uplaćuje se na žiro račun Općine : HR07 23400091848500003,  poziv na broj: 68 7722 - OIB korisnika, s opisom plaćanja: naknada za korištenje društvenog doma. 
Naknada za korištenje mora biti u cijelosti plaćena najkasnije tri (3) dana prije dana preuzimanja prostora,  o čemu je korisnik dužan obavijestiti ovlaštenog službenika, odnosno ovlaštenog radnika, koji će uplatu provjeriti u Jedinstvenom upravnom odijelu  Općine Viljevo.  
U slučaju da zbog više sile korisnik ne može pristupiti korištenju plaćenog prostora, Općina će korisniku vratiti uplaćeni iznos naknade u roku od pet (5) radnih dana nakon dana u kojemu je korisnik dostavio dokaze o nemogućnosti korištenja prostora. 
 
 
Članak 17. 
 
Prostore društvenih domova za događanja iz članka 9. stavka 2. i članka 11. ovog Pravilnika, korisniku predaju  ovlašteni službenik, odnosno ovlašteni radnik. 
Prostor se korisniku predaje u vrijeme određeno ugovorom, a nakon što se utvrdi da je izvršena uplata naknade za korištenje prostora. 
Preuzimanjem prostora korisnik potvrđuje da je prostor preuzeo u urednom i ispravnom stanju. 
 
Članak 18. 
 
Ovlašteni službenik i  ovlašteni radnik dužni su: 
1. voditi brigu o prostorima društvenih domova pažnjom dobrog gospodara, 
2. prijaviti nadležnom upravnom tijelu Općine Viljevo svako oštećenje, manu ili gubitak funkcionalnosti prostora, opreme i inventara te organizirati nužne popravke i sprječavanje daljnje štete, 
3. na zahtjev općinskog načelnika ili nadležnog upravnog tijela Općine Viljevo dostavljati tražene podatke o društvenim domovima,  
4. organizirati korištenje prostora društvenih domova od strane trećih osoba (fizičkih i pravnih) sukladno ovom Pravilniku, 
5. koordinirati aktivnosti u društvenim domovima,  
6. redovito obilaziti društvene domove i upozoravati sve korisnike na dužnost pridržavanja odredbi ovoga Pravilnika i na posljedice ne postupanja po Pravilniku te prijaviti svako kršenje odredbi ovoga Pravilnika 
7. predlagati Jedinstvenom upravnom odjelu Općine Viljevo raspored radova na održavanju društvenih domova 
8. voditi evidencije o korištenju prostora društvenih domova (kada ga koriste treće osobe) 
9. do 31. ožujka tekuće godine podnositi općinskom načelniku godišnje izvješće za prethodnu godinu o korištenju društvenih domova, s naznačenom namjenom korištenja od strane trećih osoba, brojem korištenja i visinom ostvarenih prihoda. 
  
   
Članak 19.
 
Za organizaciju događanja iz članka  9. i članka 11. ovog Pravilnika isključivo su odgovorni korisnici. Korisnici su dužni izvršiti sve prijave te platiti i ispuniti sve financijske i druge obveze koje su zakonom propisane za događanja koja organiziraju, a u suprotnom u cijelosti i samostalno odgovaraju za njihovo kršenje. 
Kada se u društvenim domovima koristi autorska glazba putem žive glazbe ili glazbe s elektroničkih medija, korisnici su obvezni pribaviti dozvolu za korištenje navedenih autorskih glazbenih djela i platiti autorsku naknadu. 
Ako korisnici ne pribave dozvolu iz prethodnog stavka, u potpunosti snose odgovornost za nepridržavanje obveza propisanih Zakonom o autorskom pravu i srodnim pravima („NN“ br. 111/21). 
 
Članak 20. 
 
Korisnici su dužni društvene domove, odnosno njihove prostorije, opremu, inventar, zemljište i druge pripadnosti, koristiti pažnjom dobrog gospodara, u skladu s njihovom namjenom. U prostorijama društvenih domova zabranjeno je: 
· pušenje,  
· unos eksplozivnih i zapaljivih materijala  
- unos oružja i narkotika. 
Korisnici su dužni nakon korištenja društvenih domova pregledati prostorije koje je koristio i dovesti ih u uredno stanje (očistiti prostorije, zatvoriti prozore, složiti inventar, isključiti električna i plinska trošila, iznijeti otpad, vratiti ključeve i dr.)  
Odredbe ovog članka odnose se na sve korisnike, uključujući i udruge koje koriste prostore 
društvenih domova za svoj redoviti rad i aktivnosti.  
  
 
Članak 21. 
 
Nakon završetka korištenja prostora društvenih domova, korisnici predaju prostor ovlaštenom službeniku, odnosno ovlaštenom radniku. 
Ako je nastalo oštećenje objekta, opreme ili inventara, ili ako je nastao njihov bilo kakav manjak koji nije postojao u vrijeme predaje prostora korisniku, o primopredaji se sastavlja zapisnik uz foto dokumentaciju. 
Ako korisnici odbiju potpisati zapisnik, o tome će se sastaviti službena bilješka u zapisniku. Uskraćivanje potpisa ne oslobađa korisnike od obveze naknade štete. 
 
    
Članak 22. 
 
Svi korisnici su dužni nadoknaditi troškove oštećenja objekta, opreme i inventara koji su nastali kao posljedica aktivnosti u vremenu kada su im društveni domovi dani na korištenje, prema tržišnoj vrijednosti inventara na dan nastanka štete ili prema računu stvarno izvedenih radova kojima su sanirana oštećenja. 
Šteta nastala pri korištenju društvenih domova mora se nadoknaditi Općini Viljevo u roku od petnaest (15) dana od dana nastanka štete, osim ako načelnik na obrazloženi i opravdani zahtjev korisnika ne odobri duži rok, odnosno drugačiji način nadoknade nastale štete. 
Ako se utvrdi da su štetu prouzročili članovi udruga koje koriste prostor društvenih domova bez naknade za svoj redovan rad i aktivnosti, oni osobno odgovaraju za štetu i dužni su je naknaditi u roku iz stavka 2. ovoga članka. 
 
 
Članak 23. 
 
Općinski načelnik može korisnicima zabraniti korištenje društvenih domova u razdoblju do naredne tri (3) godine, ako je za vrijeme korištenja: 
1. došlo do težeg narušavanja javnog reda i mira, bez obzira što nije nastala materijalna šteta 
2. materijalna šteta uzrokovana namjerno ili putem nekog od oblika narušavanja javnog reda i mira ili kršenjem odredbi ovoga Pravilnika 
3. uzrokovano znatnije oštećenje društvenih domova, njihove okoline, opreme ili inventara, pri čemu se znatnijim oštećenjem smatra šteta koja prelazi iznos od 1.000,00 eura . 
 
 
Članak 24. 
 
Ugovor o korištenju prostora društvenih domova prestaje istekom ugovora, otkazom ugovora na temelju ugovornih odredbi o otkazu, sporazumnim raskidom ugovora, jednostranim raskidom ugovora i na drugi zakonom prihvatljivim razlogom otkaza ugovora.  
Općina Viljevo  može otkazati ugovor u slučaju kada se prostori zbog više sile ili drugih opravdanih razloga više ne mogu koristiti te će izvršiti povrat uplaćene naknade korisnicima u roku od tri (3) radna dana od dana obavješćivanja korisnika o otkazu ugovora o korištenju društvenih domova, bez bilo kakve daljnje odgovornosti prema korisniku. 
Korisnici mogu pisanim putem otkazati ugovor, najkasnije deset (10) dana prije dana održavanja  događanja iz članka 9. stavak 2. i članka 11. ovoga Pravilnika.  
Ako korisnici otkažu ugovor na način i u roku iz prethodnog stavka, oslobađaju se obveze plaćanja naknade, a ako su naknadu već uplatili vratit će im se puni iznos naknade, u roku od pet (5) radnih dana od dana zaprimanja pisanog otkaza. 
Ako korisnik otkaže ugovor pisanim putem protekom roka iz st. 3. ovog članka za događanja iz članka 9. stavka 2. i članka 11. ovog Pravilnika, vratit će mu se iznos naknade umanjen za 50%, u roku od pet (5) radnih dana od dana zaprimanja pisanog otkaza. 
Ako korisnik ne otkaže ugovor na način i u rokovima iz ovoga članka, nema pravo na 
povrat naknade bez obzira što nije koristio prostor. 

Članak 25. 
 
Režijske troškove društvenih domova (električna energija, plin, vodoopskrba i odvodnja, odvoz komunalnog otpada i dr.) podmiruje Općina Viljevo  iz svog Proračuna. 
Sredstva dobivena na ime naknade za korištenje društvenih domova koristit će se za održavanje društvenih domova (plaćanje režijskih troškova te troškova popravaka i ulaganja u građevinu, opremu, inventar, infrastrukturu, uređenje pripadajućeg zemljišta i sl.). 
 
Članak 26. 
 
Ovlašteni službenik i ovlašteni radnik najmanje jednom tjedno obilazit će sve društvene domove u vlasništvu Općina Viljevo  radi kontrole ispravnosti, odnosno stanja istih i evidencije potrošnje električnih i plinskih energenata.  
O uočenim nepravilnostima (oštećenjima, manjkovima, opasnostima i sl.)  sastavlja izvješće koje odmah dostavlja pročelniku Jedinstvenog upravnog  odijela Općine Viljevo.  
 
                                                         
  Članak 27. 
 
Ovaj Pravilnik ima se objaviti na službenoj mrežnoj stranici Općine Viljevo te na oglasnim pločama društvenih domova, a stupa na snagu  danom koji slijedi danu objave u „Službenom glasniku Općine Viljevo“. 
  
                                                                                                                   OPĆINSKI NAČELNIK 
                                                                                                                     Dominik Knežević 
 	 
                                                                                                 
 
